ธปท.เผยเศรษฐกิจธ.ค.54ดีขึ้น
ธปท.ชี้เศรษฐกิจเดือนธ.ค.ปี 54ดีขึ้นหลังปัญหาอุทกภัยคลี่คลาย คาดทั้งปีน่าจะเติบโตต่ำกว่า 1.8%
31 ม.ค. 2555

ธปท.ชี้เศรษฐกิจเดือนธ.ค.ปี 54ดีขึ้นหลังปัญหาอุทกภัยคลี่คลาย คาดทั้งปีน่าจะเติบโตต่ำกว่า 1.8% 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนธ.ค. 2554 ปรับตัวดีขึ้นจากเดือนก่อนหน้าในทุกภาคเศรษฐกิจ หลังปัญหาอุทกภัยเริ่มคลี่คลาย โดยรายได้ภาคการเกษตรขยายตัวเพิ่ม 0.3% จากที่เคยติดลบ 4.6% การผลิตภาคอุตสาหกรรมติดลบ 25.8% จากที่เคยติดลบ 47.2% การบริโภคเอกชนปรับดีขึ้นขยายตัว 1.7% จากเดือนก่อนหน้าติดลบ 0.5% 
สอดคล้องกับดัชนีการลงทุนที่ปรับดีขึ้น นักธุรกิจเริ่มกลับมาลงทุนบ้างแล้ว โดยดัชนีการลทุนติดลบเหลือ 2.3% จากเดือนก่อนหน้าติดลบถึง 6.8% ขณะที่ความเชื่อมั่นของนักธุรกิจในปัจจุบันปรับดีขึ้นมาอยู่ที่ระดับ 48.5 จุด จากเดือนก่อนหน้า 39.0 จุด ส่วนความเชื่อมั่นของนักธุรกิจในระยะ 3 เดือนข้างหน้าปรับขึ้นมาอยู่ที่ระดับ 56.9 จุด จากเดือนก่อนหน้า 54.4 จุด 
"ภาพรวมเศรฐกิจเดือนธ.ค.ปีที่ผ่านมาอยู่ในเกณฑ์ดี อัตราเงินเฟ้อชะลอลง อัตราการว่างงานปรับเพิ่มขึ้นบ้างจากเดือนก่อน แต่ยังอยู่ในระดับต่ำ และคาดว่าจะปรับลดลงในระยะต่อไป ส่วนดุลการชาระเงินขาดดุล เนื่องจากนักลงทุนไทยมีการนำเงินออกไปลงทุนในต่างประเทศมากขึ้น ส่วนแนวโน้มในปีนี้ การบริโภคน่าจะดีต่อเนื่อง จากความต้องการใช้จ่ายของประชาชนหลังน้ำท่วม และมีมาตรการรัฐมากระตุ้น ด้านการลงทุนปีนี้น่าจะชัดในไตรมาส 3"นายเมธีกล่าว  
นายเมธี กล่าวว่า ส่วนภาพรวมภาวะเศรษฐกิจไทยทั้งปี 2554 ขยายตัวชะลอลงจากปีก่อนหน้า เนื่องจากภาคการผลิตได้รับผลกระทบจากภัยพิบัติในญี่ปุ่นที่ส่งผลให้เกิดปัญหาขาดแคลนชิ้นส่วน 
ทั้งนี้จากสถานการณ์อุทกภัยของไทยที่รุนแรงและขยายวงกว้างในพื้นที่ภาคกลาง ทำให้ภาคอุตสาหกรรมได้รับความเสียหายและเกิดปัญหาในการกระจายสินค้าส่งผลให้การส่งออก การบริโภคและการลงทุนภาคเอกชนหดตัวลงในช่วงไตรมาสสุดท้ายของปี แต่เสถียรภาพเศรษฐกิจในประเทศโดยรวมยังอยู่ในเกณฑ์ดี อัตราการว่างงานอยู่ในระดับต่ำ แม้อัตราเงินเฟ้อเร่งตัวขึ้นตามต้นทุนการผลิตที่เพิ่มขึ้น แต่เริ่มแผ่วลงในช่วงปลายปี เสถียรภาพต่างประเทศอยู่ในเกณฑ์มั่นคง ดุลการชาระเงินเกินดุล และสัดส่วนหนี้ต่างประเทศระยะสั้นต่อหนี้ต่างประเทศทั้งหมดปรับลดลง คาดว่าปี 2554 ทั้งปีจะโตได้ต่ำกว่า 1.8%